Predkladacia správa

Uznesením vlády č. 340 z 21. apríla 2004 k návrhu zákona o rozpočtových pravidlách verejnej správy a o zmene a doplnení niektorých zákonov vláda uložila zriaďovateľom štátnych príspevkových organizácií posúdiť právnu formu hospodárenia príspevkových organizácií a zosúladiť ich právne pomery s návrhom zákona priebežne, najneskôr do 31. decembra 2006.
Technická inšpekcia bola zriadená zákonom č. 256/1994 Z. z. z 26. augusta 1994, ktorým sa mení a dopĺňa zákon č. 174/1968 Zb. o štátnom odbornom dozore nad bezpečnosťou práce na vykonávanie činností súvisiacich s dozorom nad bezpečnosťou technických zariadení. Pre Technickú inšpekciu, štátnu príspevkovú organizáciu, plní úlohu zriaďovateľa Ministerstvo práce, sociálnych vecí a rodiny Slovenskej republiky. 
Technická inšpekcia hospodári s kladným hospodárskym výsledkom a nevyžaduje príspevok zo štátneho rozpočtu. S ohľadom na znenie § 21 ods. 2 v súčinnosti s ods. 13  a čl. XV zákona č. 523/2004 Z. z. o rozpočtových pravidlách verejnej správy bude musieť zriaďovateľ Technickej inšpekcie  konštatovať, že tržby príspevkovej organizácie pokrývajú jej náklady v rozpore s požiadavkami § 21  - tržbami je pokrytých viac ako 50% výrobných nákladov a príspevková organizácia nepožaduje príspevok a bude povinný ju zrušiť.
Činnosť Technickej inšpekcie je rozhodujúca pre trvalé udržanie a zlepšovanie úrovne bezpečnosti technických zariadení na Slovensku a výpadok tejto činnosti by vážne ohrozil pozitívny vývoj bezpečnosti a ochrany zdravia zamestnancov pri práci. Z tohto dôvodu Ministerstvo práce, sociálnych vecí a rodiny navrhuje transformáciu Technickej inšpekcie, štátnej príspevkovej organizácie na Technickú inšpekciu, akciovú spoločnosť so 100% majetkovou účasťou štátu. Na založenie akciovej spoločnosti by sa využil majetok štátu, ktorý má v správe Technická inšpekcia, príspevková organizácia, pričom by sa po zrušení príspevkovej organizácie Technická inšpekcia nevložil celý jej majetok do novozaloženej akciovej spoločnosti, ale vložil by sa majetok znížený o finančný majetok vo výške 37,5 mil. Sk s tým, že novozaložená Technická inšpekcia, a. s. bude s takto zníženým základným imaním po prevzatí všetkých práv a záväzkov Technickej inšpekcie, príspevkovej organizácie vrátane pracovnoprávnych vzťahov, plniť jej doterajšiu funkciu a úlohy v rámci predmetu jej činnosti, pretože Technická inšpekcia, akciová spoločnosť pri svojom vzniku prevezme všetky práva a záväzky príspevkovej organizácie, vrátane pracovnoprávnych vzťahov.
Vznik akciovej spoločnosti sa predpokladá k 1. januáru 2006 aj v spojitosti s predpokladaným dňom nadobudnutia účinnosti pripravovaného návrhu zákona o bezpečnosti a ochrane zdravia pri práci a o zmene a doplnení niektorých zákonov, ktorý upravuje transformáciu Technickej inšpekcie.
Navrhovaný text zakladacej listiny a stanov akciovej spoločnosti Technická inšpekcia a. s. so 100% účasťou štátu je vypracovaný v súlade s uznesením vlády Slovenskej republiky č. 396 zo 17. apríla 2002.  
Materiál bol predložený do medzirezortného pripomienkového konania, pripomienky boli zapracované v zmysle vyhodnotenia pripomienkového konania. Materiál nemá finančný,  ekonomický, environmentálny vplyv, ani vplyv na zamestnanosť, preto sa nevyhotovuje doložka finančných, ekonomických, environmentálnych vplyvov a vplyvov na zamestnanosť.